Document ID: 32008R1007

ΚΑΝΟΝΙΣΜΌΣ (ΕΚ) αριθ. 1007/2008 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 24ης Σεπτεμβρίου 2008
περί τροποποιήσεως του κανονισμού (ΕΚ) αριθ. 460/2004 για τη δημιουργία του Ευρωπαϊκού Οργανισμού για την Ασφάλεια Δικτύων και Πληροφοριών ως προς τη διάρκειά του
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,
την πρόταση της Επιτροπής,
τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη διαδικασία του άρθρου 251 της συνθήκης (2),
Εκτιμώντας τα ακόλουθα:
(1)
Στις 10 Μαρτίου 2004, το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΚ) αριθ. 460/2004 για τη δημιουργία του Ευρωπαϊκού Οργανισμού για την Ασφάλεια Δικτύων και Πληροφοριών (3) (στο εξής «Οργανισμός») για χρονικό διάστημα πέντε ετών.
(2)
Στις 23 Μαρτίου 2007, το διοικητικό συμβούλιο του Οργανισμού διατύπωσε συστάσεις, κατόπιν της αξιολογήσεώς του Οργανισμού, για ενδεδειγμένες τροποποιήσεις του κανονισμού (ΕΚ) αριθ. 460/2004.
(3)
Σύμφωνα με τη στρατηγική της Επιτροπής για τη βελτίωση της νομοθεσίας, η Επιτροπή προέβη, από τις 13 Ιουνίου έως τις 7 Σεπτεμβρίου 2007, σε δημόσια διαβούλευση σχετικά με την παράταση της θητείας και το μέλλον του Οργανισμού.
(4)
Δεδομένου ότι η θητεία του Οργανισμού θα λήξει στις 13 Μαρτίου 2009 και για να εξασφαλιστεί συνέπεια και συνέχεια, είναι αναγκαία η παράταση της διάρκειάς της ώστε να καταστεί δυνατή η περαιτέρω συζήτηση για τον Οργανισμό. Η συζήτηση θα αντανακλά τα αποτελέσματα της διαδικασίας αξιολόγησής του, τις συστάσεις του διοικητικού συμβουλίου και την τρέχουσα ανασκόπηση του κανονιστικού πλαισίου για τα δίκτυα και τις υπηρεσίες ηλεκτρονικών επικοινωνιών. Θα παράσχει επίσης τη δυνατότητα περαιτέρω προβληματισμού σχετικά με τη γενική κατεύθυνση των προσπαθειών για αυξημένη ασφάλεια δικτύων και πληροφοριών σε ευρωπαϊκό επίπεδο. Η παράταση της θητείας του Οργανισμού δεν προδικάζει την έκβαση της συζήτησης αυτής.
(5)
Θα πρέπει, επομένως, να παραταθεί η διάρκεια της θητείας του Οργανισμού μέχρι τις 13 Μαρτίου 2012,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποίηση του κανονισμού (ΕΚ) αριθ. 460/2004
Το άρθρο 27 του κανονισμού (ΕΚ) αριθ. 460/2004 αντικαθίσταται ως εξής:
«Άρθρο 27
Διάρκεια
Ο Οργανισμός ιδρύεται στις 14 Μαρτίου 2004 για χρονικό διάστημα οκτώ ετών.»
Άρθρο 2
Έναρξη ισχύος
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Στρασβούργο, 24 Σεπτεμβρίου 2008.

Labels: 12
15